作者:王揆
標題:長沙六快詩
內容:湖外風物奇，長沙信難續。衡峰排古青，湘水湛寒綠。舟楫通大江，車輪會平陸。昔賢官是邦，仁澤流豐沃。今賢官是邦，刳啖人脂肉。懷昔甘棠花，傷今猛虎毒。然此一郡內，所樂人才六。漕與二憲僚，守連兩通屬。高堂日暮會，深夜繼以燭。幃幕皆綺紈，器皿盡金玉。歌喉若珠累，舞腰如素束。千態與萬狀，六人歡不足。因成快活詩，薦之堯舜目。